ΟΔΗΓΊΑ 2005/30/ΕΚ ΤΗΣ ΕΠΙΤΡΟΠΉΣ της 22ας Απριλίου 2005 για την τροποποίηση, με σκοπό την προσαρμογή στην τεχνική πρόοδο, των οδηγιών του Ευρωπαϊκού Κοινοβουλίου και του Συμβουλίου 97/24/ΕΚ και 2002/24/ΕΚ για την έγκριση τύπου δίκυκλων ή τρίκυκλων οχημάτων με κινητήρα (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 97/24/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 1997, σχετικά με ορισμένα στοιχεία και χαρακτηριστικά των δίκυκλων ή τρίκυκλων οχημάτων με κινητήρα (1), και ιδίως το άρθρο 7, την οδηγία 2002/24/ΕΚ του Ευρωπαϊκού Κοινοβουλίου και του Συμβουλίου, της 18ης Μαρτίου 2002, για την έγκριση τύπου δίκυκλων ή τρίκυκλων οχημάτων με κινητήρα και την κατάργηση της οδηγίας 92/61/ΕΟΚ του Συμβουλίου (2), και ιδίως το άρθρο 17, Εκτιμώντας τα ακόλουθα: (1) Η οδηγία 97/24/ΕΚ είναι μία από τις επιμέρους οδηγίες στο πλαίσιο της διαδικασίας έγκρισης τύπου που θεσπίστηκε με την οδηγία 2002/24/ΕΚ. (2) Πρέπει να θεσπιστούν τεχνικά μέτρα για την έγκριση τύπου καταλυτικών μετατροπέων αντικατάστασης, ως χωριστών τεχνικών μονάδων, έτσι ώστε να εξασφαλιστούν οι επιδόσεις τους όσον αφορά τις εκπομπές. Επίσης, πρέπει να θεσπιστούν μέτρα για την ενίσχυση της εφαρμογής στα κράτη μέλη μέσω της σήμανσης των καταλυτικών μετατροπέων αντικατάστασης και της συσκευασίας τους. (3) Πρέπει να προσαρμοσθούν οι κωδικοί κράτους μέλους για την έγκριση τύπου για τη Μάλτα και την Κύπρο στο παράρτημα V της οδηγίας 2002/24/ΕΚ. (4) Οι οδηγίες 97/24/ΕΚ και 2002/24/ΕΚ πρέπει να τροποποιηθούν αναλόγως. (5) Τα μέτρα που προβλέπονται στην παρούσα οδηγία είναι σύμφωνα προς τη γνώμη της επιτροπής για την προσαρμογή στην τεχνική πρόοδο, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Η οδηγία 97/24/ΕΚ τροποποιείται σύμφωνα με το παράρτημα I της παρούσας οδηγίας. Άρθρο 2 Τα παραρτήματα II και V της οδηγίας 2002/24/ΕΚ τροποποιούνται σύμφωνα με το παράρτημα ΙΙ της παρούσας οδηγίας. Άρθρο 3 1. Όσον αφορά τους νέους καταλυτικούς μετατροπείς αντικατάστασης που πρόκειται να τοποθετηθούν σε οχήματα τα οποία έχουν λάβει έγκριση τύπου σύμφωνα με την οδηγία 97/24/ΕΚ, από τις 18 Μαΐου 2006, τα κράτη μέλη: α) δεν αρνούνται τη χορήγηση έγκρισης τύπου ΕΚ σύμφωνα με το άρθρο 4 παράγραφος 1 της οδηγίας 2002/24/ΕΚ· β) δεν απαγορεύουν την πώληση ή και εγκατάστασή τους σε όχημα. 2. Από τις 18 Μαΐου 2006, για λόγους σχετικούς με μέτρα κατά της ατμοσφαιρικής ρύπανσης, μέτρα για επιτρεπτή στάθμη ήχου ή μέτρα παρεμπόδισης των μετατροπών, τα κράτη μέλη δεν χορηγούν έγκριση τύπου ΕΚ σύμφωνα με το άρθρο 4 παράγραφος 1 της οδηγίας 2002/24/ΕΚ, για ένα καταλυτικό μετατροπέα αντικατάστασης εφόσον δεν έχει λάβει έγκριση τύπου σύμφωνα με την οδηγία 97/24/ΕΚ, όπως τροποποιείται με την παρούσα οδηγία. Άρθρο 4 1. Τα κράτη μέλη θεσπίζουν και δημοσιεύουν, πριν από τις 17 Μαΐου 2006, τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων καθώς και τον πίνακα αντιστοιχίας μεταξύ αυτών των διατάξεων και της παρούσας οδηγίας. Εφαρμόζουν τις διατάξεις αυτές από τις 18 Μαΐου 2006. Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν αναφορά στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος αυτής της αναφοράς καθορίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 5 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 6 Η παρούσα οδηγία απευθύνεται στα κράτη μέλη. Βρυξέλλες, 22 Απριλίου 2005.

[Source: multi_eurlex | Tokens: 3453]